འགྲུབ་པར་ཤོག། ཕྱོགས་བཅུ་དུས་གསུམ་གྱི་དེ་བཞིན་གཤེགས་པ་ཐམས་ཅད་ཀྱི་སྐུ་གསུང་ཐུགས་ཡོན་ཏན་ཕྲིན་ལས་ཐམས་ཅད་ཀྱི་ངོ་བོར་གྱུར་པ། ཆོས་ཀྱི་རྗེ། ཆོས་ཀྱི་རྒྱལ་པོ། ཆོས་ཀྱི་དབང་ཕྱུག། ཆོས་དམ་པའི་འབྱོར་པ་ཐམས་ཅད་ཀྱིས་ཕུན་སུམ་ཚོགས་ཤིང་། འཁོར་བ་དང་མྱ་ངན་ལས་འདས་པའི་དཔལ་དམ་པར་གྱུར་པ་བླ་མ་དམ་པའི་ཞབས་ཀྱི་པདྨོ་དྲི་མ་མེད་པ་ལ་གུས་པས་ཕྱག་འཚལ་ཞིང་སྐྱབས་སུ་མཆིའོ། ། སྐུ་གསུང་ཐུགས་ཡོན་ཏན་ཕྲིན་ལས་ཐམས་ཅད་ཀྱིས་བདག་དང་སེམས་ཅན་ཐམས་ཅད་ལ་བྱིན་གྱིས་བརླབ་ཏུ་གསོལ། བདག་གི་སྔོན་གྱི་ལས་ལས་གྱུར་པ་དང་། གནས་སྐབས་ཀྱི་རྐྱེན་ལས་གྱུར་པའི་མི་དང་མི་མ་ཡིན་པ་དང་། འབྱུང་པོའི་གནོད་པ་དང་། ཉེ་བར་འཚེ་བ་དང་། བྱུར་དང་སྐལ་བ་ངན་པ་དང་། ཕྱི་དང་ནང་གི་བར་དུ་གཅོད་པ་ཐམས་ཅད་ཉེ་བར་ཞི་བར་བྱིན་གྱིས་བརླབ་ཏུ་གསོལ། ། ཚེ་དང་དཔལ་དང་འབྱོར་པ་དང་དབང་ཕྱུག་ཕུན་སུམ་ཚོགས་པར་བྱིན་གྱིས་བརླབ་ཏུ་གསོལ། འཇིག་རྟེན་གྱི་ཆོས་བརྒྱད་དང་མཚན་མའི་རྣམ་པར་གཡེང་བ་ལ་སོགས་པ་སྲིད་པར་འཁོར་བར་འགྱུར་བའི་རྣམ་པར་རྟོག་པ་དང་། གཞན་གྱི་དོན་ལ་སྐྱོ་བ་དང་། རང་ཉིད་ཞི་བར་འདུན་པ་ལ་སོགས་པ་མྱ་ངན་ལས་འདའ་བར་འགྱུར་བའི་རྣམ་པར་རྟོག་པ་གང་ལགས་པ་ཐམས་ཅད་མི་འབྱུང་བར་བྱིན་གྱིས་བརླབ་ཏུ་གསོལ། བདག་གི་སེམས་ལས་སུ་རུང་བ་དང་། བག་ཡོད་པ་དང་། དྲན་པ་དང་ཤེས་བཞིན་ཡང་དག་པ་དང་ལྡན་པར་བྱིན་གྱིས་བརླབ་ཏུ་གསོལ། བདག་གི་ཚུལ་ཁྲིམས་ཀྱི་ཕུང་པོ་དང་། དམ་ཚིག་དང་སྡོམ་པའི་ཚོགས་རྣམ་པར་དག་ཅིང་། སྡིག་པ་དང་སྒྲིབ་པ་དང་ལྟུང་བ་དང་ཉེས་པའི་དྲི་མས་མ་གོས་པར་བྱིན་གྱིས་བརླབ་ཏུ་གསོལ། དད་པ་དང་སྙིང་རྗེ་དང་ཤེས་རབ་ཕུན་སུམ་ཚོགས་པ་དང་ལྡན་ཞིང་། བྱང་ཆུབ་ཀྱི་སེམས་གཉིས་ཟུང་དུ་ཆུད་ནས། ལུང་དང་མངོན་པར་རྟོགས་པས་བསྡུས་པའི་ཆོས་ཀྱི་སྣང་བ་དམ་པ་དང་རྟོག་པ་དགེ་བ་ཁྱད་པར་ཅན་རྒྱུད་ལ་སྐྱེ་བར་བྱིན་གྱིས་བརླབ་ཏུ་གསོལ། གང་གི་ཚེ་བདག་འཆི་བར་གྱུར་པ་དེའི་ཚེ་ཚེ་འདི་དང་འཇིག་རྟེན་འདི་ལ་མངོན་པར་ཞེན་པ་དང་བྲལ་ཞིང་ལུས་དང་སེམས་ལ་ཟུག་རྔུ་དང་སྡུག་བསྔལ་ཅུང་ཟད་ཙམ་ཡང་མི་འབྱུང་བར་དགའ་བ་དང་སྤྲོ་བ་དང་ཡིད་གསལ་བ་མཆོག་དང་ལྡན་ཞིང་། ཏིང་ངེ་འཛིན་དམ་པ་རྒྱུད་ལ་སྐྱེས་ནས། བླ་མ་དང་དཀྱིལ་འཁོར་གྱི་ལྷ་ཚོགས་རྣམས་དང་དཔའ་བོ་དང་རྣལ་འབྱོར་མའི་ཚོགས་ཡང་དག་པར་མཐོང་ཞིང་། དེ་དག་གི་རྣམ་པར་འཕྲུལ་པ་བསམ་གྱིས་མི་ཁྱབ་པ་དང་བཅས་པས་བསུས་ཏེ། བར་དོའི་འཇིགས་པ་ཐམས་ཅད་དང་བྲལ་ཞིང་། བདུད་དང་གཤིན་རྗེའི་སྤྱོད་ཡུལ་ཐམས་ཅད་ལས་ཤིན་ཏུ་འདས་ནས་རིག་པ་འཛིན་པ་དང་མཁའ་ལ་སྤྱོད་པ་ལ་སོགས་པའི་གོ་འཕང་མཆོག་ཏུ་སྐྱེ་བར་བྱིན་གྱིས་བརླབ་ཏུ་གསོལ། སྐྱེ་བ་དང་སྲིད་པ་ཐམས་ཅད་དུ་འཇིག་རྟེན་དང་འཇིག་རྟེན་ལས་འདས་པའི་རྒུད་པ་ཐམས་ཅད་དང་བྲལ་ཞིང་སྲིད་པ་དང་ཞི་བའི་འབྱོར་པ་ཕུན་སུམ་ཚོགས་པ་ཐོབ་སྟེ། ཕྱོགས་བཅུའི་དེ་བཞིན་གཤེགས་པ་ཐམས་ཅད་ཀྱི་གསུང་རབ་རྒྱ་མཚོའི་ཚོགས་ཡང་དག་པར་བཟུང་ནས། ཆོས་ཀྱིས་ཕོངས་པའི་སེམས་ཅན་ཐམས་ཅད་ལ་ཆོས་ཀྱི་སྦྱིན་པ་རྒྱ་ཆེན་པོ་གཏོང་ཞིང་། སངས་རྒྱས་ཀྱི་ཞིང་ཡོངས་སུ་དག་པ་དང་སེམས་ཅན་རྣམས་ཡོངས་སུ་སྨིན་པར་བྱས་ནས། དངོས་པོ་ཐམས་ཅད་ཀྱིས་བླ་མ་དམ་པ་མཉེས་པར་བྱས་ཏེ། ས་དང་ལམ་ཐམས་ཅད་བདེ་བླག་ཏུ་བགྲོད་ནས། སྐུ་བཞི་ཡེ་ཤེས་ལྔ་དང་ལྡན་པའི་རྡོ་རྗེ་འཆང་ཆེན་པོའི་གོ་འཕང་མྱུར་དུ་ཐོབ་པར་བྱིན་གྱིས་བརླབ་ཏུ་གསོལ། ཞེས་གསོལ་བ་གདབ། གསུམ་པ་རྗེས་ལ། མཆོད་བསྟོད་བསྡུས་པ་དང་བཅས། དཔལ་ལྡན་བླ་བརྒྱུད་བླ་མའི་ཚོགས་རྣམས་ལ། ། མི་ཕྱེད་གུས་པ་ཆེན་པོས་གསོལ་འདེབས་ན། ། མཁྱེན་བརྩེ་ནུས་པས་བདག་རྒྱུད་བྱིན་བརླབས་ཤིང་། ། དབང་དང་དངོས་གྲུབ་ཐམས་ཅད་སྩལ་དུ་གསོལ། ། དེ་ལྟར་གསོལ་བ་བཏབ་པས་བླ་མ་ཡིས། ། མཐའ་སྐོར་བཞུགས་པ་རྣམས་ལ་ཆེར་གཟིགས་ཏེ། ། དབང་བཞི་བསྐུར་རམ་མི་བསྐུར་ཚུལ་མཛད་པས། ། ཀུན་ཀྱང་དེ་བཞིན་དགོངས་པ་མཛད་ནས་ནི། ། རྗེ་བཙུན་མཆོག་གི་མཐའ་སྐོར་བཞུགས་པ་ཡི། ། བླ་མ་ཡི་དམ་སངས་རྒྱས་བྱང་སེམས་དང་། ། ཉན་ཐོས་རང་རྒྱལ་ཆོས་སྲུང་ནོར་ལྷ་རྣམས། ། དབྱིངས་ཀྱི་རོལ་པས་བླ་མའི་ཐུགས་ཀར་ཐིམ། ། ཞེས་དང་། དབང་དང་དངོས་གྲུབ་བླང་བ་ནི། བླ་མའི་དཔྲལ་བའི་ཨོཾ་ལས་འོད་དཀར་པོ། ། ཨོཾ་གྱི་གཟུགས་བྱུང་རང་གི་དཔྲལ་བར་ཐིམ། ། བུམ་པའི་དབང་ཐོབ་ལུས་ཀྱི་སྒྲིབ་པ་དག། སྐུ་ཡིས་བྱིན་བརླབས་སྤྲུལ་སྐུའི་ས་བོན་བཞག། བླ་མའི་མགྲིན་པའི་ཨཱཿལས་འོད་དམར་པོ། ། ཨཱཿཡི་གཟུགས་བྱུང་རང་གི་མགྲིན་པར་ཐིམ། ། གསང་བའི་དབང་ཐོབ་ངག་གི་དྲི་མ་དག། གསུང་གིས་བྱིན་བརླབས་ལོངས་སྐུའི་ས་བོན་བཞག། བླ་མའི་ཐུགས་ཀའི་ཧཱུྃ་ལས་འོད་སྔོན་པོ། ། ཧཱུྃ་གི་གཟུགས་བྱུང་རང་གི་སྙིང་གར་ཐིམ། ། གསུམ་པའི་དབང་ཐོབ་སེམས་ཀྱི་དྲི་མ་དག། ཐུགས་ཀྱིས་བྱིན་བརླབས་ཆོས་སྐུའི་ས་བོན་བཞག། བླ་མའི་ཡི་གེ་གསུམ་ལས་འོད་སྣ་ཚོགས། ། འབྲུ་གསུམ་གཟུགས་བྱུང་རང་གི་གནས་གསུམ་ཐིམ། ། བཞི་པའི་དབང་ཐོབ་སྒྲིབ་པའི་དྲི་མ་དག། ཀུན་གྱིས་བྱིན་བརླབས་ངོ་བོ་ཉིད་སྐུར་གྱུར། ། ཅེས་དང་། དེ་ཁོ་ན་ཉིད་ལ་མཉམ་པར་བཞག། དེ་ནས་སྨོན་ལམ་ནི། སངས་རྒྱས་ཀུན་འདུས་ཕྱི་ཡི་བླ་མ་དང་། ། སེམས་ཉིད་འོད་གསལ་ནང་གི་བླ་མ་དང་། ། རང་བཞིན་སྤྲོས་བྲལ་དོན་གྱི་བླ་མ་གསུམ། ། དབྱེར་མེད་སྙིང་པོའི་བླ་མ་རྟོགས་པར་ཤོག། དགེ་བ་འདི་ཡིས་བདག་སོགས་སེམས་ཅན་ཀུན། ། དངོས་གྲུབ་འབྱུང་གནས་དཔལ་ལྡན་བླ་མ་ཉིད། ། ལྷག་པའི་ལྷ་རུ་ཤེས་པའི་མོས་གུས་ཀྱིས། ། དབང་དང་དངོས་གྲུབ་རྟག་ཏུ་ལེན་པར་ཤོག། ལུས་ངག་ཡིད་གསུམ་ལོངས་སྤྱོད་དང་བཅས་པའི། ། དོན་ཡོད་རྣམ་བཞིས་རྟག་ཏུ་མཉེས་བྱས་ནས། ། ཅི་མཛད་རྒྱལ་བའི་མཛད་པར་ལེགས་རྟོགས་ཏེ། ། རྨད་བྱུང་ཕྲིན་ལས་སྒྲུབ་ལ་བརྩོན་པར་ཤོག། ཅེས་དང་། སྐྱེ་བ་འདི་ནས་བྱང་ཆུབ་མ་ཐོབ་བར། ། རྣམ་དག་བཤེས་གཉེན་དམ་པས་རྗེས་བཟུང་ནས། ། གཞོན་ནུ་ཉིད་ནས་བསྟན་ལ་རབ་བྱུང་སྟེ། ། ཚུལ་ཁྲིམས་མིག་འབྲས་བཞིན་དུ་བསྲུང་བར་ཤོག། བསྟན་པའི་རྩ་བ་སོ་སོར་ཐར་པ་ཡི། ། བསླབ་བྱ་རྣམ་གསུམ་རིམ་གྱིས་སློབ་པ་དང་། ། ཐུབ་པའི་དབང་པོའི་གསུང་གི་མཛོད་འཛིན་ཕྱིར། ། ངུར་སྨྲིག་གོས་མཆོག་རྟག་ཏུ་འཛིན་པར་ཤོག། རྒྱལ་བའི་སྲས་ཀྱི་སྤྱོད་པ་བསྒྲུབ་པའི་ཕྱིར། ། གཞན་དོན་ལྷུར་མཛད་རྡོ་རྗེ་སློབ་དཔོན་ལ། ། ཁྱད་པར་གཉིས་ལྡན་སེམས་བསྐྱེད་ལེགས་བླངས་ནས། ། དམན་པའི་བསམ་པ་རིང་དུ་སྤོང་བར་ཤོག། སྐྱེ་བ་ཀུན་ཏུ་གཞན་དོན་ཁོ་ནའི་ཕྱིར། ། སེར་སྣ་མེད་པར་མགོ་དང་རྐང་ལག་སོགས། ། བདོག་པའི་དངོས་པོ་ཐམས་ཅད་གཏོང་བ་དང་། ། རྒྱལ་སྲས་རྣམས་ཀྱི་རྗེས་སུ་འཇུག་པར་ཤོག། ཐེག་མཆོག་རྡོ་རྗེ་ཐེག་པའི་སྒོར་ཞུགས་ནས། ། མཚན་ཉིད་ཀུན་ལྡན་རྡོ་རྗེ་སློབ་དཔོན་ལ། ། རྣམ་དག་ཆོ་གས་དབང་བཞི་ལེགས་བླངས་ནས། ། དམ་ཚིག་སྡོམ་ལ་རིམ་གྱིས་སློབ་པར་ཤོག། བསྐྱེད་རྫོགས་ལམ་ལ་འབད་པ་ཆེར་བྱས་ཤིང་། ། ཟབ་མོའི་རྣལ་འབྱོར་ཉམས་སུ་བླངས་པའི་མཐུས། ། སྐྱེ་བ་བདུན་ནམ་བཅུ་དྲུག་ཚུན་ཆད་དམ། ། བར་དོར་ཕྱག་ཆེན་དངོས་གྲུབ་ཐོབ་པར་ཤོག། མདོར་ན་རྫོགས་པའི་སངས་རྒྱས་མ་ཐོབ་བར། ། སྐྱེ་དང་སྐྱེ་བར་དལ་འབྱོར་ལུས་ཐོབ་ནས། ། དམ་པས་རྗེས་བཟུང་ཟབ་མོའི་དོན་ལ་མཁས། ། རྟག་ཏུ་གཞན་དོན་སྒྲུབ་ལ་བརྩོན་པར་ཤོག། དངོས་བརྒྱུད་བླ་མའི་ཐུགས་རྗེའི་བྱིན་རླབས་དང་། ། ཡི་དམ་ལྷ་ཚོགས་རྒྱལ་དང་དེ་སྲས་དང་། ། ཆོས་སྲུང་ནོར་ལྷའི་མཐུ་དང་བྱིན་རླབས་ཀྱིས། ། བསམ་དོན་ཐམས་ཅད་ཆོས་བཞིན་འགྲུབ་པར་ཤོག། ཅེས་དང་། སླར་ཡང་གསོལ་བ་གདབ་པ་ནི། བཀའ་དྲིན་མཉམ་མེད་རྩ་བའི་བླ་མ་ལ། ། སྙིང་ནས་གདུང་ཤུགས་དྲག་པོས་གསོལ་འདེབས་ན། ། སྐུ་གསུང་ཐུགས་དང་ཡོན་ཏན་ཕྲིན་ལས་རྣམས། ། བདག་གི་རྒྱུད་ལ་འབྲལ་མེད་བརྟན་བཞུགས་གསོལ། ། དེ་ལྟར་གསོལ་བས་རྩ་བའི་བླ་མ་ཉིད། ། དགྱེས་པ་ཆེན་པོས་རང་གི་སྤྱི་བོར་ཐིམ། ། སྙིང་གར་པདྨ་འདབ་བརྒྱད་ཟླ་བའི་སྟེང་། ། བཞུགས་ནས་དུས་ཀུན་དངོས་གྲུབ་སྩལ་བར་གྱུར། ། ཅེས་བརྗོད་ལ། དུས་རྟག་ཏུ་བྱིན་གྱིས་རློབ་ཅིང་མགོན་སྐྱབས་དང་དཔུང་གཉེན་མཛད་པ་ཡིན་སྙམ་དུ་བསམས་ལ་དད་པ་དང་མོས་པ་རྩེ་གཅིག་པ་དེ་ཉིད་ལ་ཡིད་ཅུང་ཟད་མཉམ་པར་བཞགཐུན་ལས་ལྡང་བ་ན། དཔལ་ལྡན་རྩ་བའི་བླ་མ་རིན་པོ་ཆེ། ། བདག་གི་སྙིང་གར་པདྨའི་གདན་བཞུགས་ནས། ། བཀའ་དྲིན་ཆེན་པོའི་སྒོ་ནས་རྗེས་བཟུང་སྟེ། ། སྐུ་གསུང་ཐུགས་ཀྱི་དངོས་གྲུབ་སྩལ་དུ་གསོལ། ། ཐོས་པ་རྒྱ་མཚོའི་མཆོད་ཡོན་ཀུན་ནས་འཁྱིལ། ། ཡོན་ཏན་མེ་ཏོག་ཚུལ་ཁྲིམས་བདུག་སྤོས་སྤྲིན། ། ཤེས་རབ་སྒྲོན་མེ་དད་པ་སྤོས་ཆུའི་མཚོ། ། ཏིང་འཛིན་བདུད་རྩིའི་ཞལ་ཟས་དམ་པ་དང་། ། བསྟོད་དབྱངས་སྙན་པའི་སིལ་སྙན་སྒྲ་འབྱིན་ཅིང་། ། ཀུན་ནས་སྙིང་བརྩེ་རྣམ་དཔྱོད་སྤོབས་པ་ཡི། ། གདུགས་དང་རྒྱལ་མཚན་བ་དན་བསྒྲེངས་པ་ཡིས། ། བདག་ལུས་གཞལ་མེད་ཁང་བརྩེགས་རབ་བརྒྱན་ནས། ། སྙིང་གི་ཆུ་སྐྱེས་ཐིག་ལེ་ཟླ་རྒྱས་ལ། ། བརྟན་པར་བཞུགས་པའི་ཆོས་རྗེ་མཆོད་བགྱིད་ཅིང་། ། ངེས་པར་འདུན་པའི་ཡིད་ཀྱིས་གསོལ་འདེབས་ན། ། འགྲོ་བའི་བླ་མ་རྟག་ཏུ་མཉེས་གྱུར་ཅིག། སྐྱེ་བ་ཀུན་ཏུ་ཡང་དག་བླ་མ་སོགས། མྱུར་ཐོབ་ཤོག། སྐྱེ་ཞིང་སྐྱེ་བ་དག་ནི་ཐམས་ཅད་དུ། ། རིགས་བཟང་བློ་གསལ་ང་རྒྱལ་མེད་པ་དང་། ། སྙིང་རྗེ་ཆེ་ཞིང་བླ་མ་ལ་གུས་ལྡན། ། དཔལ་ལྡན་བླ་མའི་དམ་ཚིག་ལ་གནས་ཤོག། བདག་སོགས་གདུལ་བྱར་གྱུར་པ་ཐམས་ཅད་ཀྱང་། ། ལས་འབྲས་ལྷུར་ལེན་གསུང་རབ་དོན་ལ་མཁས། ། ཚུལ་ཁྲིམས་དག་ཅིང་ཐོས་ལ་མངོན་བརྩོན་ཏེ། ། ཐུབ་བསྟན་ཕྱོགས་བཅུར་རྒྱས་པར་མཛད་དུ་གསོལ། ། རྒྱལ་མཚན་རྩེ་མོར་དབང་གི་རྒྱལ་པོ་སོགས། མཆོག་གི་བཀྲ་ཤིས་ཤོག། ཅེས་དང་། ཐུན་དང་ཐུན་མཚམས་ཐམས་ཅད་བླ་མའི་སྐུ་གསུང་ཐུགས་ཀྱི་ཡོན་ཏན་གྱིས་བློ་སྣ་འཕྲོག་པས་དུས་འདའ་བར་བྱའོ། ། གསང་ཆེན་རྒྱུད་སྡེའི་ཆུ་གཏེར་ཆེན་པོ་ལས། ། བསླུ་མེད་རྗེ་བཙུན་མཆོག་གི་དེད་དཔོན་གྱིས། ། མན་ངག་ནོར་བུའི་ཕྲེང་བ་ལེགས་བླངས་ཏེ། ། ཀུན་གྱི་གཙུག་ཏོར་རྣལ་འབྱོར་འདི་ཡིན་ནོ། ། སངས་རྒྱས་བསྟན་པ་རིན་ཆེན་རྙེད་དཀའ་ཞིང་། ། མི་ལུས་ཐོབ་ཀྱང་ཆོས་དང་མཇལ་བ་དཀའ། ། ཆོས་ཀྱི་ནང་ནས་གསང་ཆེན་རྒྱ་མཚོའི་བཅུད། ། རྣལ་འབྱོར་མཆོག་འདི་ཐོས་པ་ཤིན་ཏུ་དཀའ། ། ཐོས་ཀྱང་ཡིད་ཆེས་ཉིན་མོའི་སྐར་མ་ཙམ། ། ཡིད་ཆེས་ན་ཡང་མང་པོའི་ཚུལ་གྱིས་ཁེངས། ། ཐོས་པའི་ཆང་གིས་མྱོས་ཤིང་རིག་པ་ཡིས། ། ཀུན་ཏུ་དྲེགས་ཤིང་རྣམ་པར་གཡེང་བས་ན། ། ཡིད་བཞིན་ནོར་བུ་མཆོག་འདི་སྤོང་དུ་དོགས། ། མ་སྤངས་ན་ཡང་སྙོམ་ལས་ལེ་ལོས་ཁྱེར། ། མིན་ཡང་ཕལ་ཆེར་བཏང་སྙོམས་བཞུགས་པ་ལས། ། སྒྲུབ་པའི་རྒྱལ་མཚན་འཛིན་པ་ཆེས་ཆེར་དཀོན། ། འགའ་ཞིག་གཞན་དོན་ལྟར་སྣང་བདུད་ཀྱིས་ཁྱེར། ། ལ་ལ་ཅོལ་ཆུང་མན་ངག་མིག་དང་བྲལ། ། ཁ་ཅིག་སྙིང་པོའི་དོན་གྱི་བརྡ་མི་གོ། གཞན་དག་ཆགས་སྡང་འཁྲུལ་པའི་དྲི་མས་གོས། ། ཀྱེ་མ་ད་ནི་སྙིགས་མ་ལྔ་ཡི་དུས། ། དལ་འབྱོར་ཆུད་ཟོས་སྟོང་ལོག་མ་བྱེད་པར། ། འཁོར་བའི་སྡུག་བསྔལ་མི་རྟག་དྲན་བྱོས་ལ། ། རྩེ་གཅིག་ཟབ་མོའི་ཏིང་འཛིན་སྒོམ་རེ་རན། ། སྙོམ་ལས་ཕྱི་བཤོལ་བདུད་ཀྱིས་མ་ཁྱེར་བར། ། མི་ཚེ་ཐོས་པར་བསྐྱལ་ཀྱང་དོན་གོ་ཆུང་། ། དེ་བས་སྙིང་པོའི་དོན་མཆོག་བླ་མ་བསྟེན། ། ཟབ་དགུ་ཉོན་ལ་ཉམས་ལེན་གཅིག་ཏུ་དྲིལ། ། རྣམ་གྲངས་མང་ཡང་དགོས་དུས་ཕན་མི་ཐོགས། ། ཁ་བཤད་ཆོས་ཀྱིས་བར་དོའི་འཕྲང་མི་ཁེགས། ། ཉམས་མྱོང་མེད་པས་འཆི་ཁར་ཙབ་ཙོབ་ལྡང་། ། གནད་གཅིག་མ་ཟིན་ཅལ་ཅོལ་མང་པོས་བསླུ། ། དེས་ན་ཚེ་འདིའི་འདུན་མ་བློས་བཏང་ནས། ། རྣལ་འབྱོར་ཟབ་མོ་འདི་ལ་ནན་ཏན་བྱ། ། ཡེངས་མེད་བརྗེད་མེད་བླ་མ་སྤྱི་བོར་བསྒོམ། ། ཁ་ཙམ་མིན་པར་སྙིང་ནས་ཡང་ཡང་བསམ། ། དམྱལ་བར་སོང་ཡང་རེ་ས་གཞན་ན་མེད། ། སྙིང་ནས་དད་གུས་ཁ་ཞེ་མཐུན་བྱས་ན། ། ནམ་ཡང་མི་བསླུ་ཐུགས་རྗེས་མྱུར་བཟུང་ནས། ། བདེ་ཆེན་མཆོག་གི་གནས་སུ་འདྲེན་པར་ངེས། ། ཞེས་སོ། ། རྒྱུད་སྡེ་འོག་མ་གསུམ་གྱི་ཡི་དམ་དང་བླ་མ་དབྱེར་མེད་དུ་ཉམས་སུ་ལེན་པར་འདོད་ན་མཆོད་པ་རྣམས་གཙང་ཞིང་། རང་ཉིད་ཀྱང་ཁྲུས་སོགས་ཀྱི་གཙང་སྦྲ་ལ་གནས་པ་དང་། མཆོད་པ་བྱིན་རླབས་རྒྱུད་སྡེ་འོག་མ་བཞིན་དང་། ཕྱག་ཚིག་ཀྱང་ཕུང་ཁམས་སྐྱེ་མཆེད་ཀྱི་དག་པ་མི་བརྗོད། མཆོད་ཚིག་ཕྱི་མཆོད། རྒྱལ་སྲིད་སྣ་བདུན་དང་། འདོད་ཡོན་ལྔ་ཐུན་མོང་བ་ལས་གཞན་མི་དགོས། དབང་བཞི་བླང་བའང་མེད་པ་སོགས་འདོར་ལེན་ཤེས་པར་བྱའོ། ། འདིར་འབད་དགེ་བས་བདག་སོགས་འགྲོ། ། བླ་མར་མཉེས་པ་གསུམ་བསྒྲུབས་ནས། ། ཚེ་འདིར་བླ་མའི་གསང་ལམ་ནས། ། རྡོ་རྗེ་འཛིན་སར་བགྲོད་པར་ཤོག། ཅེས་པ་འདིའང་སྒྲུབ་ཐབས་རིན་པོ་ཆེ་ཀུན་ལས་བཏུས་པའི་ཞལ་སྐོང་དུ་བློ་གཏེར་དབང་པོས་བྲིས་པ་དགེ་ལེགས་འཕེལ། ། ། ། ཡིག་རྒྱག་པ། ཚེ་ཀྲུག་ནས། སྦྲགས་བསྡུར་པ། ཚེ་ཀྲུག་ནས།  ཞུ་བཙུད་པ་ཨོ་རྒྱན་ཚེ་རིང་།

[键¼ü入Èë文ÎÄ字×Ö]བསྒྲུ་ཐབས་ཀུན་བཏུས། ཐ༽ [键¼ü入Èë文ÎÄ字×Ö]
21